**Zoznam oprávnených a neoprávnených výdavkov**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Oprávnené výdavky:**

Vecne oprávnené výdavky tohto vyzvania musia nevyhnutne súvisieť s procesmi implementácie Operačného programu Efektívna verejná správa (ďalej len „OP EVS“), vo väzbe na oprávnené oblasti intervencie a oprávnené aktivity realizácie projektu určené vyzvaním, musia byť vykonávané osobami, ktoré sa na procesoch implementácie OP EVS podieľajú.

Za oprávnené subjekty sa vo všeobecnosti považuje odbor OP EVS, organizačný odbor a odbor rozpočtu a financovania; za oprávnené osoby sa považujú zamestnanci žiadateľa/prijímateľa, t.j. pracovníci odboru OP EVS, organizačného odboru (ďalej len „OO“) a odboru rozpočtu a financovania (platobná jednotka) a iné osoby, než vlastní zamestnanci žiadateľa/prijímateľa, preukázateľne podieľajúci sa na procesoch implementácie OP EVS.

*Vzdelávanie zamestnancov a režijné aktivity subjektov zabezpečujúcich riadenie a implementáciu OP EVS*

* výdavky na zabezpečenie školení, kurzov, seminárov, porád, workshopov pre oprávnených zamestnancov;
* účastnícky poplatok za vzdelávacie podujatie, poplatok za vykonanie skúšky, získanie certifikátu a pod. pre oprávnených zamestnancov;
* nájom priestorov (vrátane technického zabezpečenia a pod.);
* školiaci materiál (napr. odborná literatúra, učebnice, učebné texty, publikácie, noviny, časopisy, slovníky a pod.);
* cestovné náhrady - tuzemské a zahraničné pracovné cesty vzťahujúce sa na oprávnených zamestnancov;
* tlmočnícka a prekladateľská činnosť;
* kancelársky a spotrebný materiál pre realizáciu aktivít projektu (napr. kancelársky papier, písacie potreby, šanóny, zakladače, tonery a pod.);
* výdavky za prevádzku vozidla, ktoré využívajú oprávnení zamestnanci;
* výdavky na občerstvenie;
* personálne výdavky – odborný personál zabezpečujúci vzdelávanie oprávnených zamestnancov;
* nákup kníh, časopisov, novín, učebníc a pomôcok.

*Monitorovanie a hodnotenie operačného programu*

* zabezpečenie povinných hodnotení v súlade s čl. 54 a 56 všeobecného nariadenia a v súlade so Systémom riadenia EŠIF v programovom období 2014.

Na základe aktuálneho Plánu hodnotení OP EVS pre programové obdobie 2014-2020 sú oprávnené výdavky na zabezpečenie nasledovných typov hodnotení:

* Pravidelné hodnotenie plnenia čiastkových cieľov na úrovni prioritných osí OP EVS (priebežné hodnotenie výkonnosti OP),
* Hodnotenie efektívnosti a účinnosti OP,
* Hodnotenie dopadov v oblasti skvalitnených systémov a optimalizovaných procesov VS,
* Hodnotenie dopadov OP v oblasti optimalizovaných procesov,
* Hodnotenie dopadov v oblasti modernizovaných ľudských zdrojov a zvýšených kompetencií zamestnancov,
* Hodnotenie dopadov OP v oblasti ĽZ a zvýšených kompetencií zamestnancov,
* Hodnotenie dopadov v oblasti transparentného a efektívneho uplatňovania pravidiel verejného obstarávania a dôsledného uplatňovania princípov 3E,
* Hodnotenie dopadov v oblasti zvýšenej efektívnosti súdneho systému a v oblasti zvýšenej kvality a posilnenej nezávislosti súdneho systému,
* Hodnotenie dopadov v oblasti zamedzenia korupcie a podpory transparentnosti,
* Hodnotenie dopadov v oblasti podpory partnerstva a sociálneho dialógu,
* Hodnotenie dopadov v oblasti hodnotenia dopadov regulačných rámcov,
* Hodnotenie sociálnych a ekonomických dopadov opatrení OP EVS.

Počet naplánovaných hodnotení, výber metód, časový harmonogram atď. sa môže v čase vykonávania OP EVS meniť a môžu sa zrealizovať aj ad hoc hodnotenia v nadväznosti na vzniknutú situáciu, resp. potrebu v danom čase na základe požiadavky RO, CKO a EK;

* oprávneným výdavkom je aj zabezpečenie ad hoc hodnotení, štúdií, expertíz, analýz, prieskumov v nadväznosti na vzniknutú situáciu (napr. na základe rokovania komisie pri monitorovacom výbore, pracovných skupín, odborného a právneho poradenstva; plnenia úloh v súlade s metodickými usmerneniami CKO, CO a RO pre OP EVS, resp. riešenia otázok vzniknutých v priebehu implementácie príslušných častí OP EVS);

*Informovanie a komunikácia na úrovni riadiaceho orgánu*

* zakúpenie inzertného priestoru (printová inzercia, regionálne TV stanice, reklamný vysielací čas, vysielanie na rozhlasových staniciach s celoslovenskou a regionálnou pôsobnosťou, textová reklama - online PR články, online inzercia (banner, video a pod.), FB OP EVS kampaň – sociálne siete);
* grafické spracovanie, produkcia a tlač informačných materiálov (brožúry, letáky a pod.)produkcia spotov (TV a rádio, online banner, online PR článok, TV reportáž a pod.);
* konferencie, informačné semináre, sympózia, kultúrne podujatia, metodické dni ;
* nájom dopravných prostriedkov (autobus, mikrobus);
* nájom prevádzkových strojov, prístrojov, zariadení (ozvučovacia technika);
* nájom priestorov (vrátane technického zabezpečenia, informačných materiálov a pitného režimu, súvisiacich so zabezpečením vyššie uvedených stretnutí);
* všeobecné služby (tlačiarenské, nahrávanie a ozvučenie, výroba informačných tabúľ, bannerov, rollupov);
* tlmočnícka a prekladateľská činnosť;
* reprezentačné výdavky (cateringové a konferenčné služby);
* nákup a výroba propagačných predmetov, rollupov, stojanov a press- stien;
* cestovné náhrady - tuzemské a zahraničné pracovné cesty vzťahujúce sa na oprávnených zamestnancov;

**Neoprávnené výdavky:**

1. úroky z dlžných súm;
2. nákup infraštruktúry[[1]](#footnote-2), nehnuteľností a pozemkov;
3. daň z pridanej hodnoty (DPH) v prípade, že prijímateľ má nárok na jej odpočet na vstupe. Nárok na odpočet je vymedzený zákonom č. 222/2004 Z. z. o dani z pridanej hodnoty (ďalej len „zákon o DPH“). Oprávnená DPH sa vzťahuje len k plneniam, ktoré sú považované za oprávnené. V prípade, ak je výdavok oprávnený iba čiastočne, daň z pridanej hodnoty vzťahujúca sa k tomuto výdavku je oprávneným výdavkom v rovnakom pomere. Akákoľvek činnosť vykonávaná počas realizácie projektu, resp. po jeho ukončení súvisiaca s nadobudnutím/zhodnotením majetku z prostriedkov EŠIF, ktorá bude potenciálne generovať zdaniteľné príjmy (napr. vedecko-výskumná činnosť za odplatu) zakladá prijímateľovi povinnosť odvádzať DPH, t. j. vznikne povinnosť prijímateľa uplatňovať voči daňovému úradu odpočet dane. V takomto prípade bude DPH (uhradená v rámci implementácie projektu ako oprávnený výdavok) spätne za obdobie realizácie projektu považovaná za neoprávnenú v rozsahu aktivít, z ktorých plynú zdaniteľné príjmy[[2]](#footnote-3);
4. výdavok bez priameho vzťahu k projektu;
5. výdavok v rozpore so záväznými právnymi predpismi EÚ a SR;
6. výdavok, ktorý nie je nevyhnutný k dosiahnutiu cieľov projektu;
7. výdavok, ktorý je zo strany prijímateľa nedostatočne odôvodnený, alebo preukázaný;
8. výdavok, ktorý prijímateľ dobrovoľne vynakladá na účely projektu, t. j. nad rozsah povinného spolufinancovania, resp. uzatvorenej zmluvy o NFP;
9. výdavok, ktorý vznikol pred počiatočným dátumom oprávnenosti výdavkov;
10. výdavok, ktorý vznikol po 31.12.2023;
11. výdavok na projekt s celkovým či prevažujúcim dopadom mimo cieľový región;
12. výdavky na právne spory ako aj výdavky sankčného charakteru vrátane súvisiacich výdavkov (pokuty, penále, vrátane zmluvných, výdavky na trovy konania a pod.);
13. mimoriadny náklad (napr. manká a škody);
14. výdavok, ktorý nie je v účtovníctve jednoznačne označený ako výdavok súvisiaci s realizovaným projektom v súlade s vnútorným predpisom účtovnej jednotky (prijímateľa) k vedeniu účtovníctva a v súlade s ustanovením § 39 zákona o príspevku z EŠIF;
15. nepriame výdavky, ktoré prekročia vyzvaním stanovený percentuálny pomer z celkových oprávnených priamych výdavkov na projekt;
16. výdavok, ktorý bol uplatnený na základe zmenených prvotných dokumentov (napr. prezenčná listina, pracovné výkazy a pod.);
17. výdavok, ktorý je vynaložený bez vzájomného súladu a potrebnej nadväznosti na ostatné výdavky projektu súvisiace s aktivitami projektu, t. j. mimo obdobia vyvolanej potreby projektu, alebo mimo obdobia nevyhnutnosti nadväzujúcich jednotlivých aktivít projektu, alebo aktivít iného projektu (napr. v rámci spoločných výziev dvoch, alebo viacerých operačných programov);
18. kladný rozdiel medzi reálne vzniknutými nákladmi prijímateľa/užívateľa a poskytnutými príspevkami/dotáciami z verejných zdrojov, aj kumulovane;
19. priame dane[[3]](#footnote-4) (napr. daň z nehnuteľnosti, daň z motorových vozidiel a pod.);
20. finančný prenájom a operatívny nájom;
21. výdavky na opravu a údržbu;
22. výdavky na obstaranie motorového vozidla;
23. výdavky na tvorbu sociálneho fondu.

1. Pojem „infraštruktúra“ predstavuje hmotný majetok trvalej povahy, ktorý spĺňa nasledovné podmienky:

   1. má nehnuteľný (nepohyblivý) charakter (je buď trvale spojený so zemou alebo s majetkom, ktorý je trvale spojený so zemou, v tomto prípade stráca svoju identitu prostredníctvom spojenia a stáva sa súčasťou nehnuteľného majetku s ktorým je spojený);
   2. za normálnych podmienok použitia (vrátane primeranej starostlivosti a údržby) má neobmedzenú dobu použitia;
   3. aj napriek používaniu si uchováva pôvodný tvar a vzhľad

   Nehmotný majetok (majetok nemateriálnej povahy) ako je napríklad softvér, IT systémy nespadá do definície infraštruktúry. Tento majetok je oprávnený na financovanie z ESF, nakoľko je vylúčený z definície neoprávnených výdavkov uvedených v čl. 13 ods. 4 nariadenia o ESF. [↑](#footnote-ref-2)
2. Uvedené môže mať vplyv na správne určenie finančnej medzery pri projektoch generujúcich príjmy. [↑](#footnote-ref-3)
3. Výnimku tvoria daň z príjmu fyzických osôb, ktorá je súčasťou hrubej mzdy, resp. odmeny za vykonanú prácu a je oprávneným výdavkom v rámci osobných výdavkov a daň za ubytovanie, ktorá je oprávneným výdavkom v rámci cestovných náhrad. [↑](#footnote-ref-4)